
Výzva na predloženie cenovej ponuky[footnoteRef:1] [1:  Vzhľadom na predpokladanú hodnotu zákazky nižšiu ako finančný limit pre nadlimitnú zákazku na poskytnutie služieb obstarávateľ pri jej zadávaní nepoužije postup zadávania nadlimitnej zákazky podľa ZVO; zákazka sa zadáva podľa internej smernice ER 97/2017 pri dodržaní relevantných ustanovení právnych predpisov a zásad obstarávania.
] 

Názov predmetu zákazky:
„Revízie a skúšky elektrických zariadení – CP 40/2026 – tri samostatné časti“
1. Identifikácia obstarávateľa
	Obchodné meno:			Dopravný podnik Bratislava, akciová spoločnosť
	Sídlo:				Olejkárska 1, 814 52 Bratislava
	Kontaktná osoba:		             Alena Morvayová
	Telefón:				(+ 421) (2) 5950  1484
	E-mail:				morvayova.alena@dpb.sk
	IČO:				00 492 736
	DIČ:				2020298786
	IČ DPH:				SK2020298786
	Zapísaný v Obchodnom registri Mestského súdu Bratislava III, oddiel Sa, vložka č. 607/B.
2. Zatriedenie obstarávacieho subjektu podľa zákona
Obstarávateľ podľa § 9 zákona č. 343/2015 Z. z. o verejnom obstarávaní v znení neskorších predpisov (ďalej len „ZVO“). 
3. Označenie zákazky
Cenový prieskum CP 40/2026: Revízie a skúšky elektrických zariadení – tri samostatné časti.
4. Druh zákazky
Služby – odborné prehliadky, odborné skúšky a revízie elektrických zariadení.
5. Rozdelenie predmetu zákazky
Zákazka sa delí na tri samostatné časti. Uchádzač môže predložiť ponuku na jednu, dve alebo všetky tri časti. Každá časť sa oceňuje a vyhodnocuje samostatne; výsledkom častí 1 a 3 bude samostatná objednávka s VOP a výsledkom časti 2 rámcová dohoda na 24 mesiacov s plnením na základe čiastkových písomných objednávok. Prípustná je len ponuka na celý rozsah ponúkanej časti.
6. Predpokladaná hodnota zákazky
Súčet predpokladaných hodnôt všetkých troch častí je 22 628,00 EUR bez DPH, z toho:
· Časť 1 – elektrické revízie zdvíhacích zariadení (89 položiek): 8 010,00 EUR bez DPH
· Časť 2 – prehliadky a skúšky elektrickej výzbroje elektrobusov za 24 mesiacov (42 periodických a 6 mimoperiodických výkonov): 12 318,00 EUR bez DPH
· Časť 3 – revízie elektrického náradia a spotrebičov (306 kusov): 2 300,00 EUR bez DPH
7. CPV kódy
Hlavný CPV: 71600000-4 Služby v oblasti technického skúšania, technickej analýzy a technického poradenstva. Doplňujúce CPV: 71630000-3 Technická inšpekcia a skúšanie; 71632000-7 Technické skúšky.
8. Opis predmetu zákazky
Predmetom sú revízne a skúšobné služby bližšie určené v prílohe č. 1. Záväzný zoznam 89 zariadení časti 1 je v príslušnom liste prílohy č. 2; podrobný zoznam zariadení časti 3 je v prílohe č. 1A. Uchádzač ocení celý rozsah tej časti, na ktorú predkladá ponuku.

Časť  1:  Revízie elektrických zariadení na zdvíhacích zariadeniach. 
Časť 2: 42 periodických odborných prehliadok a odborných skúšok a 6 predpokladaných mimoperiodických (opakovaných) odborných prehliadok a odborných skúšok elektrickej výzbroje elektrobusov za 24 mesiacov podľa prílohy č. 1 a cenového listu časti 2 v prílohe č. 2. Ide o počty výkonov, nie o počet rôznych vozidiel.
Časť  3:  Revízie 306 kusov elektrického náradia a spotrebičov podľa členenia prílohy č. 1 a zoznamu prílohy č. 1A.
9. Miesto plnenia
Miesta plnenia sú uvedené pri zariadeniach v prílohách č. 1, 1A a 2. Zahŕňajú podľa príslušnej časti najmä vozovne a strediská Petržalka, Trnávka/Jurajov dvor, Hroboňova a Krasňany. Pri časti 2 ide o depo Krasňany. Presné miesta a prístup k zariadeniam dohodne obstarávateľ s úspešným uchádzačom.
10. Lehota viazanosti cenovej ponuky
Tri mesiace od uplynutia lehoty na predkladanie ponúk.
11. Obhliadka miesta
Obhliadka pre časť 2 je možná v depe Krasňany, kontaktná osoba: 
Ing. Roman Hausleitner, hausleitner.roman@dpb.sk, tel.: +421 (0)2 5950 2127.
12. Lehota, miesto a spôsob predkladania ponúk 
Lehota na predkladanie ponúk: do 02.11.2026, 10:00 hod.
Komunikácia a predkladanie ponúk prebiehajú elektronicky prostredníctvom informačného systému JOSEPHINE. Lehota a odkaz vo výzve musia zodpovedať údajom v systéme JOSEPHINE.

https://josephine.proebiz.com/sk/tender/83572/summary

13. Objednávky, rámcová dohoda a obchodné podmienky
Pre každú úspešnú časť 1 a 3 obstarávateľ vystaví samostatnú objednávku v súlade s touto výzvou, jej prílohami a prijatou cenovou ponukou. Akceptáciou objednávky vznikne zmluvný vzťah; ak sa naň vzťahuje povinné zverejnenie, plnenie začne až po nadobudnutí účinnosti. Súčasťou objednávky budú Všeobecné obchodné podmienky na vykonanie prác a poskytnutie služieb podľa prílohy č. 5 (VOP). 

Pre časť 2 obstarávateľ uzatvorí s úspešným uchádzačom rámcovú dohodu na 24 mesiacov. Návrh rámcovej dohody pre časť 2 tvorí prílohu č. 7 tejto výzvy. Plnenie, prevzatie a platobné podmienky tejto časti upravuje rámcová dohoda; VOP podľa prílohy č. 5 sa na časť 2 neuplatňujú. Prípustné je postupné plnenie a prevzatie po vozidlách a fakturácia po riadnom vykonaní a prevzatí plnenia príslušnej čiastkovej objednávky. Čiastkové objednávky nesmú meniť vysúťažený rozsah ani jednotkové ceny; tie sú záväzné počas celého obdobia plnenia. Celková vyhodnocovacia cena zahŕňa všetkých 42 periodických a 6 mimoperiodických výkonov podľa prílohy č. 2. Uhrádzajú sa iba skutočne objednané, riadne vykonané a prevzaté služby. Objednávkami nemožno prekročiť počty jednotlivých položiek ani celkovú cenu za rozsah prijatej ponuky.

14. Lehota plnenia
Časti 1 a 3 sa vykonajú a odovzdajú najneskôr do 30. 11. 2026. 
V časti 2 sa služby poskytujú počas 24 mesiacov od nadobudnutia účinnosti rámcovej dohody na základe čiastkových písomných objednávok v termínoch dohodnutých podľa dostupnosti vozidiel a lehôt ich periodických revízií. Počty v prílohách č. 1 a 2 zahŕňajú celé dvojročné obdobie a opätovne sa nenásobia dvoma. Mimoperiodické výkony sa objednávajú podľa skutočnej potreby po odstránení nedostatkov zistených pri predchádzajúcej revízii.
15. Jazyk ponuky
Ponuka sa predkladá v slovenskom alebo českom jazyku.
16. Kritérium na vyhodnotenie ponúk
Jediným kritériom pre každú časť je najnižšia celková cena príslušnej časti v EUR bez DPH vypočítaná v prílohe č. 2, s váhou 100 %. Každá časť sa hodnotí samostatne. Jeden uchádzač môže byť úspešný vo viacerých častiach. Výpočet ceny, zostavenie poradia, postup pri rovnosti cien a posúdenie chýb upravuje príloha č. 6.
17. Požadovaný obsah ponuky
Uchádzač vyplní návrh na plnenie kritéria pre každú ponúkanú časť v IS JOSEPHINE v súlade s prílohou č. 2.
V prílohe č. 4 a v IS JOSEPHINE jednoznačne označí časti, na ktoré predkladá ponuku. Listy neponúkaných častí prílohy č. 2 neoceňuje.
Za predloženú ponuku sa nepovažuje ponuka poslaná prostredníctvom Komunikácie, nakoľko informačný systém JOSEPHINE takúto ponuku neakceptuje. Ponuka sa predkladá prostredníctvom záložky Ponuky/žiadosti. 

Ponuka v elektronickej podobe musí obsahovať:
a. vyplnenú prílohu č. 2 vo formáte XLSX za všetky ponúkané časti, vrátane požadovaných cien a súčtov, a podpísaný export rovnakých listov vo formáte PDF; oba súbory musia obsahovať rovnaké ceny a údaje;
b. vyplnené a podpísané čestné vyhlásenie uchádzača podľa prílohy č. 3 a vyplnený a podpísaný informačný formulár podľa prílohy č. 4; jeden spoločný exemplár môže označovať viac častí;
c. osvedčenia určených osôb a príslušné oprávnenia pre každú ponúkanú časť podľa bodu 19.3; pri využití kapacít inej osoby aj doklady a písomný záväzok podľa bodu 19.4;
d. doklady osobného postavenia podľa bodu 19.1 alebo konkrétne údaje umožňujúce overenie platného zápisu v zozname hospodárskych subjektov; pri známom subdodávateľovi alebo inom hospodárskom subjekte poskytujúcom kapacity aj doklady podľa bodu 19.4.
e. návrh rámcovej dohody o poskytovaní služieb v editovateľnej verzii – Word (bez podpisu), doplnenú uchádzačom výlučne v častiach týkajúcich sa Zhotoviteľa;
Požadované doklady a záväzky sú súčasťou ponuky už pri jej predložení. Prílohy č. 5 a 6 uchádzač nevyplňuje; ich podmienky akceptuje predložením ponuky. 

18. Spôsob oceňovania ponuky
Ceny musia zahŕňať všetky náklady na riadne plnenie príslušnej časti vrátane dopravy, práce odborne spôsobilých osôb, meraní, správ a ostatných požadovaných výstupov. Uchádzač uvedie ceny v EUR na dve desatinné miesta, sadzbu a sumu DPH alebo informáciu, že nie je platiteľom DPH. Celková cena príslušnej časti v IS JOSEPHINE musí zodpovedať cene v prílohe č. 2. Podrobné pravidlá oceňovania a výpočtu sú uvedené v prílohe č. 6.
19. Podmienky účasti
19.1 Osobné postavenie
Uchádzač je oprávnený poskytovať služby zodpovedajúce predmetu ponúkanej časti. V ponuke predloží kópiu dokladu o oprávnení poskytovať tieto služby. Obstarávateľ overí údaje aj vo verejne dostupnom príslušnom registri. Rovnocenný zahraničný doklad sa posúdi podľa činností, na ktoré oprávňuje.
Uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike ani v štáte sídla, miesta podnikania alebo obvyklého pobytu. Táto skutočnosť je predmetom samostatného vyhlásenia v bode 4 prílohy č. 3, ktoré uchádzač predloží podpísané v ponuke.
Ak uchádzač preukazuje osobné postavenie platným zápisom v zozname hospodárskych subjektov vedenom ÚVO, uvedie v prílohe č. 4 registračné číslo a odkaz na zápis umožňujúci overenie oboch požiadaviek. Osvedčenia a osobitné oprávnenia podľa bodu 19.3 predloží samostatne.
Podmienky účasti musia byť splnené najneskôr ku dňu uplynutia lehoty na predkladanie ponúk. Doklady musia odrážať aktuálny stav a preukazovať rozsah potrebný pre ponúkanú časť.
19.2 Finančné a ekonomické postavenie
Nepožaduje sa.
19.3 Technická alebo odborná spôsobilosť
Služby vykoná osoba s platným osvedčením pre odborné prehliadky, odborné skúšky a revízie príslušných zariadení. Uchádzač v ponuke predloží kópie osvedčení všetkých určených osôb a oprávnenie hospodárskeho subjektu, ak ho príslušný právny predpis vyžaduje. Pri UTZ ide o oprávnenie na vykonávanie určených činností podľa § 17 zákona č. 513/2009 Z. z.; pri VTZ o oprávnenie podľa § 15 zákona č. 124/2006 Z. z., ak sa na subjekt vzťahuje táto povinnosť.
Pre určené technické zariadenia (UTZ) elektrické sa vyžaduje odborná spôsobilosť podľa zákona č. 513/2009 Z. z. a vyhlášky č. 205/2010 Z. z.; pre vyhradené technické zariadenia (VTZ) elektrické podľa zákona č. 124/2006 Z. z. a vyhlášky č. 508/2009 Z. z., v znení neskorších predpisov. Doklady sa vyžadujú vždy iba v rozsahu potrebnom pre konkrétnu ponúkanú časť.
Časť 1: rozsah revízií UTZ elektrických podľa zoznamu zariadení v prílohe č. 2 – E2, pri šiestich položkách označených v zozname aj E13.
Časť 2: rozsah odborných prehliadok a odborných skúšok potrebný pre elektrickú výzbroj elektrobusov uvedených v opise predmetu zákazky.
Časť 3: rozsah revízií elektrického náradia a spotrebičov podľa priradenia jednotlivých zariadení k príslušnému právnemu režimu v opise predmetu zákazky a zozname zariadení.
Uchádzač uvedie v prílohe č. 4 osoby, ktoré budú odborné činnosti skutočne vykonávať, ich vzťah k uchádzačovi a priradenie osvedčenia ku konkrétnej časti. Z dokladov musí byť zrejmý držiteľ, rozsah a platnosť oprávnených činností. Spoločné doklady predloží iba raz aj pri ponuke na viac častí. Rovnocenné doklady sa posúdia podľa rozsahu oprávnených činností.
19.4 Využitie kapacít inej osoby a subdodávateľov
Pri využití kapacity inej osoby uchádzač v ponuke predloží jej osvedčenia a písomný záväzok dostupnosti kapacít počas celého potrebného obdobia plnenia, podpísaný poskytovateľom kapacít. Záväzok musí identifikovať osoby, ponúkanú časť, poskytované kapacity a ich skutočné využitie pri plnení. Príslušnú službu musí skutočne vykonať osoba, ktorej kvalifikácia sa využije. Ak kapacity poskytuje iný hospodársky subjekt alebo ide o známeho subdodávateľa, tento subjekt preukáže osobné postavenie podľa bodu 19.1 v rozsahu poskytovaného plnenia a príslušné oprávnenie, ak sa vyžaduje. Toto sa nevzťahuje na zamestnanca uchádzača ako samostatný hospodársky subjekt. Známych subdodávateľov a rozsah ich plnenia uchádzač uvedie v prílohe č. 4.
Dodávateľ musí počas plnenia zabezpečovať osoby s príslušnou odbornou spôsobilosťou. Pri zmene osoby predloží pred začatím jej činnosti doklady preukazujúce najmenej požadovaný rozsah spôsobilosti.
20. Pravidlá vyhodnotenia
Obstarávateľ zostaví poradie samostatne pre každú časť podľa celkovej ceny bez DPH. Pri ponuke na prvom mieste overí splnenie požiadaviek na predmet zákazky a podmienok účasti. Pri nejasnosti môže v primeranej lehote vyžiadať vysvetlenie alebo opravu zrejmej chyby v písaní či počítaní. Vysvetlením nemožno meniť ponúkané ceny alebo rozsah plnenia ani dodatočne vytvoriť splnenie podmienok účasti po lehote na predkladanie ponúk. Ak ponuka požiadavky nesplní, pokračuje ďalšou ponukou v poradí. Pri rovnosti cien sa postupne porovnajú ceny položiek v poradí určenom v prílohe č. 6. Ak sa zhodujú aj všetky porovnávané ceny položiek, rozhodne skoršie doručenie ponuky v IS JOSEPHINE; pri nahradení ponuky rozhoduje čas poslednej podanej verzie v lehote na predkladanie ponúk.
Výsledok oznámi obstarávateľ uchádzačom osobitne za každú časť, s uvedením úspešného uchádzača a jeho ceny; uchádzačovi, ktorého ponuka nebola prijatá pre nesplnenie požiadaviek, uvedie dôvod. Ak vybraný uchádzač neposkytne súčinnosť, neakceptuje objednávku pre časť 1 alebo 3 alebo neuzatvorí rámcovú dohodu pre časť 2, obstarávateľ môže osloviť ďalšieho spôsobilého uchádzača podľa určeného poradia, za podmienok jeho ponuky. Ak vznikne povinnosť zápisu do registra partnerov verejného sektora, úspešný uchádzač a dotknutý subdodávateľ ju musia splniť pred vznikom zmluvného vzťahu.
21. Elektronická aukcia
Neuplatňuje sa.
22. Doplňujúce informácie
Obstarávateľ si vyhradzuje právo zrušiť cenový prieskum alebo jeho časť a neobjednať plnenie, najmä ak sa zmení potreba, nebudú dostupné prostriedky alebo ceny prekročia možnosti financovania. Zrušenie a jeho dôvod oznámi dotknutým uchádzačom prostredníctvom IS JOSEPHINE. Náklady na vypracovanie ponuky znáša uchádzač.

23. Prílohy
Príloha č. 1 – Opis predmetu zákazky, tri samostatné časti 
Príloha č. 1A – Zoznam zariadení a umiestnení pre časť 3 
Príloha č. 2 – Cenová ponuka a zoznam zariadení pre tri časti, tri listy
Príloha č. 3 – Čestné vyhlásenie uchádzača 
Príloha č. 4 – Informačný formulár 
Príloha č. 5 – VOP na vykonanie prác a poskytnutie služieb
Príloha č. 6 – Kritérium na vyhodnotenie ponúk a pravidlá jeho uplatnenia
Príloha č. 7 – Návrh rámcovej dohody o poskytovaní služieb pre časť 2



V Bratislave dňa 23. 10. 2026








______________________________________
Dopravný podnik Bratislava, akciová spoločnosť
JUDr. Barbora Notová
vedúca sekcie právnych služieb a kontroly

